Зыми емыщхь мывэ
Бахъсэн куейм хыхьэ Ислъэмей къуажэкум ит Уэзрокъуэ Iуащхьэм и лъабжьэм кIэщIэтщ сурэтым щыфлъагъу мывэ гъэщIэгъуэныр.
Ди къуажэ щIалэ Джэрмэншык къуажэм щащI ГЭС-м хьэлъэ къызэраIэт краным тесу щылажьэрт. ЩIыр къыздитIым ар зыгуэрым жьэхэуащ. «Сыту пIэрэ мыпхуэдизу зэран къысхуэхъур?» — жиIэурэ еныкъуэкъуурэ мывэм и щхьэфэр къыщIэщащ. ЕлIалIэурэ къыщIихри — мывэ джафэ хъуреишхуэт. Ар лъэныкъуэкIэ игъэтIылъри, лэжьэн щIидзэжащ. АрщхьэкIэ щIыр тыншу къыхуэтIыртэкъым. Апхуэдэурэ абдежым мывэ джафэ хъуреишхуэу блы щIым къыщIихащ.
Мывэр гъэщIэгъуэн щыхъури, къыщыкIуэжым ди къуажэм зыр къыздишащ. Уэзрокъуэ Iуащхьэм и джабэм деж метр зэбгъузэнатIэ къригъэжыкIри, мывэр тригъэувауэ тетщ. И хъуреягъыр зы метррэ ныкъуэрэ мэхъу. АпхуэдизкIэ быдэщи, сыткIэ уеуэми, хэмызагъэу къегъэлъеиж. Си фIэщ хъуркъым нэхъ быдэ дыдэу къалъытэ налмэс мывэми абы зыгуэр хуещIэну.
Къардэн Мухьэмэд.
Бахъсэн щIыналъэ,
Ислъэмей къуажэ.
